Source: https://www.cus.sk/blog/uctovna-zavierka-4-cast-mala-uctovna-jednotka.php?id=4
Timestamp: 2019-02-20 17:06:00+00:00
Document Index: 16902965

Matched Legal Cases: ['§ 2', '§ 26', '§ 2', '§ 2', '§ 2', '§ 1', '§ 27', '§ 2', '§ 2', '§ 3', '§ 2', '§ 2', '§ 17', '§ 6', '§ 6', '§ 1', '§ 4', '§ 4', '§ 4', '§ 4', '§ 4', '§ 2', '§ 3', '§ 4', '§ 1', '§ 5', '§ 22', '§ 27']

Malá účtovná jednotka (ďalej len malá ÚJ v príslušnom gramatickom tvare)
Triedeniu ÚJ do veľkostných skupín sme sa venovali v 2. časti článku k téme účtovná a daňová závierka právnických osôb účtujúcich v sústave podvojného účtovníctva za rok 2016. V tejto časti článku si vysvetlíme základné zásady účtovania malej ÚJ.
Inštitút malej ÚJ z pohľadu legislatívnej úpravy:
Inštitút malej ÚJ bol zavedený novelou zákona o účtovníctve (ďalej len ZoÚ) číslo 352/2013 Z.z. s účinnosťou od 01.01.2014. https://www.financnasprava.sk/_img/pfsedit/Dokumenty_PFS/Legislativa/2015.02.18_Zakon_o_uctovn.pdf. O zámeroch triedenia účtovných jednotiek do veľkostných skupín sme si povedali v predchádzajúcich častiach. Možno len zopakovať, že z pohľadu zákona ide o rovnaké právne úpravy pri všetkých troch veľkostných skupinách, to isté platí aj pri postupoch účtovania.
Aké opatrenia MF SR sa pri zostavovaní účtovnej závierky vzťahujú na inštitút malej ÚJ?
Ak sme identifikovali spoločne platnú legislatívu – zákon o účtovníctve a postupy účtovania, pre všetky veľkostné kategórie ÚJ, rovnaké pravidlo neplatí pri opatreniach. Pre malé ÚJ vydalo MF SR Opatrenie č. MF/23378/2014-74, http://www.finance.gov.sk/Default.aspx?CatID=9979 , ktorým sa ustanovujú podrobnosti o usporiadaní, označovaní a obsahovom vymedzení položiek individuálnej účtovnej závierky a rozsahu údajov určených z individuálnej účtovnej závierky na zverejnenie pre malé účtovné jednotky ; s účinnosťou od 1. januára 2015, v znení Opatrenia č. MF/19927/2015-74 účinného od 1. 1. 2016 http://www.finance.gov.sk/Default.aspx?CatID=10550. Opatrenia boli zverejnené vo FS 12/2014 http://www.finance.gov.sk/Default.aspx?CatID=9979, a vo FS 12/2015 http://www.finance.gov.sk/Default.aspx?CatID=10210.
Viete v zmysle akých opatrení vedú malé ÚJ účtovníctvo?
Tak, ako už bolo vyššie uvedené, všetky tri veľkostné kategórie ÚJ vedú účtovníctvo podľa štandardných postupov účtovania v podvojnom účtovníctve pre podnikateľov v zmysle Opatrenia MF SR č. 23054/2002-92, ktorým sa ustanovujú podrobnosti o postupoch účtovania a rámcovej účtovej osnove pre podnikateľov účtujúcich v sústave podvojného účtovníctva v úplnom znení, platné od 01.01.2016. (ďalej len skratka postupov účtovania t.j. PÚ) https://www.finance.gov.sk/Default.aspx?CatID=7482.
Ako bude postupovať malá ÚJ v praxi ?
Podľa § 2 ods. 7 ZoÚ sa do malej ÚJ zatriedi tá ÚJ, ktorá spĺňa aspoň dve z uvedených podmienok:
VEĽKOSTNÁ SKUPINA ÚJ Celková suma majetku v tis. Eur Čistý obrat v tis. Eur Priemerný prepočítaný počet zamestnancov
Malá ÚJ viac ako 350 a maximálne 4000 viac ako 700 a maximálne 8000 viac ako 10 a maximálne 50
Na zopakovanie:
Celková suma majetku predstavuje sumu zistenú zo súvahy v ocenení upravenom o položky podľa § 26 ods. 3 ZoÚ, t.j. netto hodnota majetku zo súvahy (§ 2 ods. 9 ZoÚ).
Čistý obrat – do čistého obratu sa zahŕňajú výnosy dosahované z predaja výrobkov, tovarov a služieb po odpočítaní zliav, iné výnosy po odpočítaní zliav tej ÚJ, ktorej predmetom činnosti je dosahovanie iných výnosov ako sú výnosy z predaja výrobkov, tovarov a služieb (§ 2 ods. 15 ZoÚ) .
priemerný prepočítaný počet zamestnancov je aritmetickým priemerom denných evidenčných počtov zamestnancov za sledované obdobie prepočítaných na plnú zamestnanosť. (pozn.: podrobnejšie viď článok 2. Kategorizácie ÚJ).
ÚJ sa podľa § 2 ods. 10 ZoÚ zatriedia do veľkostnej skupiny na základe splnenia podmienok k prvému dňu účtovného obdobia, pričom sa posudzuje splnenie podmienok za dve bezprostredne predchádzajúce účtovné obdobia.
ÚJ je povinná zmeniť zatriedenie do inej veľkostnej kategórie od nasledujúceho účtovného obdobia po tých dvoch bezprostredne po sebe idúcich účtovných obdobiach, v ktorých presiahne alebo prestane spĺňať podmienky, ak nie je ustanovené inak.
Akú právnu formu zatrieďujeme do malej ÚJ?
obchodnú spoločnosť,
fyzickú osobu (§ 1 ods. 1 písm. a) bod 3. ZoÚ), účtujúcu v sústave podvojného účtovníctva,
fyzickú osobu zapísanú do OR (§ 27 ods. 2 písm. c) Obchodného zákonníka),
pozemkové spoločenstvo (zákon NR SR č. 97/013 Z.z. o pozemkových spoločenstvách v znení zákona č. 34/2014 Z.z.).
Teda všetky právne formy, ktoré dobrovoľne alebo povinne účtujú v sústave podvojného účtovníctva, pričom súčasne spĺňajú aspoň dve z podmienok uvedených v tabuľke vyššie.
Akú ÚJ považujeme za malú ?
platí podmienka dodržania veľkostných kritérií vo dvoch po sebe idúcich účtovných obdobiach (§ 2 ods. 7 ZoU, viď aj tabuľku vyššie);
ak ÚJ nespĺňa podmienky zatriedenia ani do jednej z veľkostných skupín, zatriedi sa ako malá ÚJ.
K téme ešte niekoľko rád a odporúčaní:
1. Pri zostavení prvej účtovnej závierky po vzniku malej ÚJ:
SÚVAHA - v stĺpcoch 3 a 5 (bezprostredne predchádzajúce účtovné obdobie) vykazujeme údaje z otváracej súvahy (§ 2 ods. 2 Opatrenia č. MF/23378/2014-74)
VÝKAZ ZISKOV A STRÁT (ďalej len VZaS) - porovnateľné údaje nemá.
2. ÚJ, ktorá v bezprostredne predchádzajúcom účtovnom období účtovala v sústave jednoduchého účtovníctva:
SÚVAHA - údaje v stĺpcoch 3 a 5 nevykazuje;
VÝKAZ ZISKOV A STRÁT – údaje v stĺpci 2 nevykazuje (§ 3 ods. 5 Opatrenia č. MF/19927/2015-74 ).
3. SÚVAHA:
V súvahe vykazujeme len konečný zostatok syntetických účtov na strane aktív alebo na strane pasív, pri tých syntetických účtoch, na ktorých sa účtuje pohľadávka aj záväzok, napríklad syntetické účty 316, 336, 341, 342, 343, 345, 346, 347. (§ 2 ods. 5 Opatrenia č. MF/23378/2014-74).
POZOR na opačné zostatky 311, 321, 365, 355 ...! Ide o chybu účtovnej závierky. V tomto prípade vzniká potreba preklasifikovania!
Pohľadávky a záväzky v súvahe vykazujeme ako dlhodobé alebo krátkodobé a to podľa zostatkovej doby ich dohodnutej splatnosti k závierkovému dňu.
Časť dlhodobého záväzku a časť dlhodobej pohľadávky, ktorých splatnosť nie je dlhšia ako jeden rok odo dňa, ku ktorému sa zostavuje účtovná závierka, vykazujeme v súvahe ako krátkodobý záväzok alebo krátkodobá pohľadávka. (§ 2 ods. 6 Opatrenia č. MF/23378/2014-74).
POZOR - pohľadávka po splatnosti x do splatnosti x = zostatková doba splatnosti. Dlhodobý a krátkodobý majetok = vplyv na používateľa účtovnej závierky (ďalej len ÚZ) (§ 17 ods. 9 ZoÚ). Vychádzame z analytických účtov; označenie vo výkaze napr. 311A, 321A, 474A, 479A a podobne.
Pri zostavovaní súvahy účtovnej závierky v stĺpci 1 a 4 (teda bežné účtovné obdobie) postupujeme nasledovne (§ 6 ods. 1 Opatrenia č. MF/23378/2014-7):
na riadku 22 môžeme vykázať zostatok účtu 061;
na riadku 23 môžeme vykázať zostatok účtu 062;
na riadku 24 môžeme vykázať zostatok účtu 063;
na riadku 25 nie je potrebné vykázať žiaden údaj a zostatok účtu 066 vykazujeme na riadku 26;
na riadkoch 43 a 44 nie je potrebné vykazovať žiaden údaj a príslušné zostatky analytických účtov 311A, 312A, 313A, 314A, 315A, 31XA vykazujeme na riadku 45;
na riadku 47 nie je potrebné vykázať žiaden údaj a zostatok účtu 351A vykazujeme na riadku 48;
na riadkoch 55 a 56 nie je potrebné vykazovať žiaden údaj a príslušné zostatky analytických účtov 311A, 312A, 313A, 314A, 315A, 31XA vykazujeme na riadku 57;
na riadku 59 nie je potrebné vykazovať žiaden údaj a zostatok účtu 351A vykazujeme na riadku 60;
na riadku 67 nie je potrebné vykazovať žiaden údaj a príslušné zostatky účtov 251A, 253A, 256A, 257A a 25XA vykazujeme na riadku 68;
na riadkoch 104 a 105 nie je potrebné vykazovať žiaden údaj a príslušné zostatky analytických účtov 321A, 476A vykazujeme na riadku 106;
na riadku 108 nie je potrebné vykazovať žiaden údaj a zostatok príslušného účtu 471A, 47XA vykazujeme na riadku 109;
na riadkoch 124 a 125 nie je potrebné vykazovať žiaden údaj a príslušné zostatky analytických účtov 321A, 322A, 324A, 325A, 326A, 32X, 475A, 476A, 478A, 47X vykazujeme na riadku 126;
na riadku 128 nie je potrebné vykazovať žiaden údaj a príslušné zostatky účtov 361A, 36X, 471A, 47X vykazujeme na riadku 129.
Pri zostavovaní súvahy účtovnej závierky v stĺpci 3 a 5 (teda minulé účtovné obdobie) vychádzame z už zostavenej ÚZ, t.j. s použitím „prevodového mostíka“.
Po vyplnení číselných údajov v súvahe sa suma v riadku 1 (Spolu majetok) v stĺpcoch 2 a 3 rovná sume v riadku 79 (Spolu vlastné imanie a záväzky) v stĺpcoch 4 a 5.
4. VÝKAZ ZISKOV A STRÁT:
Pri zostavovaní výkazu ziskov a strát účtovnej závierky v stĺpci 1 (teda bežné účtovné obdobie) postupujeme nasledovne (§ 6 ods. 2 Opatrenia č. MF/23378/2014-74):
na riadkoch 32 a 33 nie je potrebné vykázať žiaden údaj a konečný stav účtu 665 vykazujeme na riadku 34;
na riadkoch 36 a 37 nie je potrebné vykázať žiaden údaj a konečný stav účtu 666 vykazujeme na riadku 38;
na riadku 40 nie je potrebné vykázať žiaden údaj a konečný stav účtu 662 vykazujeme na riadku 41;
na riadku 50 nie je potrebné vykázať žiaden údaj a konečný stav účtu 562 vykazujeme na riadku 51.
Obdobne postupujeme pri vykázaní údajov minulého obdobia, kedy vychádzame z už zostavenej ÚZ.
Na každej strane poznámok v ľavom hornom rohu uvedieme označenie „Poznámky Úč PODV 3-01“ a v pravom hornom rohu uvedieme identifikačné číslo organizácie (IČO) a daňové identifikačné číslo (DIČ), ak ho má účtovná jednotka pridelené (§ 1 ods. 2 Opatrenia č. MF/23378/2014-74).
Obsahová náplň poznámok pozostáva z popisných informácií a číselných údajov rozdelených do článkov I - VII; informácie sa uvádzajú v tabuľkovej forme, ak je to možné. Vzor tabuliek nie je ustanovený. Údaje sa uvádzajú za bežné obdobie a ak existujú aj za obdobie porovnateľné (§ 4 ods. 3 Opatrenia č. MF/23378/2014-74).
Poznámky by mali byť prepojené na údaj v súvahe alebo výkaze ziskov a strát .
Účtovná jednotka môže uvádzať aj informácie nad záväzný rámec (§ 4 ods. 2 Opatrenia č. MF/23378/2014-74).). Uvádzajú sa informácie užitočné, významné, zrozumiteľné, porovnateľné a spoľahlivé zistené do dňa zostavenia ÚZ. Informácie by mali vyjadrovať ekonomickú realitu a podstatu transakcie.
Obsahovú náplň poznámok ustanovuje príloha Opatrenia č. MF/23378/2014-74 (články I – VII). Poznámky obsahujú všeobecné informácie, najmä:
dôvod zostavenia účtovnej závierky,
priemerný prepočítaný počet zamestnancov,
údaje o skupine účtovných jednotiek.
Poznámky ďalej obsahujú informácie o orgánoch spoločnosti, najmä:
pôžičky (výška plnenia a úročenie),
a plnenia na súkromné účely pre členov štatutárneho, dozorného orgánu ÚJ.
Poznámky obsahujú aj informácie o prijatých postupoch, najmä:
zásada nepretržitého pokračovania činnosti,
účtovné zásady a účtovné metódy,
transakcie neuvedené v súvahe,
spôsob ocenenia majetku a záväzkov,
tvorba odpisového plánu,
informácie k dotáciám,
informácie o opravách chýb minulých účtovných období.
Poznámky tiež obsahujú informácie, ktoré vysvetľujú a dopĺňajú súvahu a výkaz ziskov a strát, najmä:
dôvod vzniku goodwillu,
informácie o derivátoch,
informácie o záväzkoch ich splatnosti a ručení,
informácie o vlastných akciách,
komentár nákladov a výnosov výnimočného rozsahu alebo výskytu.
Poznámky obsahujú aj informácie o iných aktívach a iných pasívach, najmä:
opis a hodnota podmieneného majetku (napr. majetkové právo z poistnej, servisnej, licenčnej, koncesionárskej zmluvy)
a podmienených záväzkov (napr. ručenie za inú osobu, záväzok uskutočniť veľké investície alebo opravy),
informácie o podsúvahových položkách (napr. odpísané pohľadávky).
Poznámky obsahujú následné udalosti, najmä:
zmena trhovej ceny majetku,
predaj podniku,
zlúčenie spoločnosti,
zmena spoločníkov,
vydanie dlhopisov,
získanie alebo strata licencie.
Poznámky obsahujú ostatné informácie, napr.:
verejné zákazky,
činnosť zaradená do kategórie osobitnej priemyselnej výroby,
finančné vzťahy s orgánmi verejnej moci.
Informácie v poznámkach sa uvádzajú z pohľadu významnosti, pričom nie významné informácie sa môžu zoskupovať. Informácie v poznámkach sa uvádzajú tak, aby sa vyjadrila ekonomická realita a podstata príslušnej transakcie alebo dohody (§ 4 ods. 1 Opatrenia č. MF/23378/2014-74).)
V poznámkach sa môžu uvádzať aj informácie, ktoré sa účtovná jednotka dobrovoľne rozhodla poskytnúť nad rámec ustanovenej obsahovej náplne.
Ak pre niektoré informácie v poznámkach nemá účtovná jednotka obsahovú náplň, príslušné informácie sa neuvádzajú (§ 4 ods. 2 Opatrenia č. MF/23378/2014-74).
POZOR! Podľa skúseností z praxe odporúčame uviesť aspoň stručný názov príslušného bodu poznámok a komentár -bez náplne-, lebo aj negatívne uistenie má vyššiu vypovedaciu schopnosť ako žiadna informácia.
Informácie v poznámkach, ak je to možné sa uvádzajú v tabuľkovej forme, pričom sa uvádzajú údaje za bežné účtovné obdobie, a ak existuje údaj na porovnanie, aj údaje za minulé účtovné obdobie (§ 4 ods. 3 Opatrenia č. MF/23378/2014-74).
6. Ucelená účtovná závierka obsahuje:
Titulnú stranu tzv. krycí list (Úč POD)
Súvahu (Úč POD 1-01), číselné údaje vykazujeme v celých eurách (§ 2 ods. 7, Opatrenia č. MF/23378/2014-74)
Výkaz ziskov a strát (Úč POD 2-01) číselné údaje vykazujeme v celých eurách (§ 3 ods. 3 Opatrenia č. MF/23378/2014-74);
Poznámky (Úč PODV 3-01) číselné údaje vykazujeme v celých eurách alebo v eurocentoch (§ 4 ods. 4 Opatrenia č. MF/23378/2014-74).
Pre účtovnú závierku zostavenú za rok 2016 sa použijú rovnaké tlačivá ako pre účtovnú závierku zostavovanú za rok 2015.
Ministerstvo financií s účinnosťou k 1. 1. 2017 nevykonáva zmeny účtovných predpisov.
Údaje z individuálnej účtovnej závierky malej ÚJ sa zverejňujú uložením do registra účtovných závierok.
Na iné účely ako na oficiálne zverejnenie v registri možno použiť aj iné grafické usporiadanie súvahy a výkazu ziskov a strát ako je uvedené v prílohe 1 Opatrenia (§ 1 ods. 3 Opatrenia č. MF/23378/2014-74).
Účtovné výkazy dávajú dôraz na vykazovanie voči majetkovo prepojeným účtovným jednotkám (akcie a podiely, pôžičky, krátkodobý finančný majetok, pohľadávky, záväzky, výnosy z finančného majetku). Preto Opatrenie č. MF/23378/2014-74 v § 5 ustanovuje definície pojmov na účely vykazovania v súvahe a vo výkaze ziskov a strát – materská účtovná jednotka, skupina, prepojené účtovné jednotky, spoločný rozhodujúci vplyv s tým, že malá ÚJ má tzv. „neúplné vykazovanie“.
Materská účtovná jednotka je tá ÚJ, ktorá má rozhodujúci vplyv v jednej alebo vo viacerých dcérskych ÚJ, pričom rozhodujúci vplyv sa posudzuje podľa § 22 ods. 3 zákona;
Skupinou sa pre účely zostavenia účtovnej závierky rozumie materská ÚJ a všetky jej dcérske ÚJ;
Pridruženou ÚJ sa pre účely zostavenia účtovnej závierky rozumie ÚJ, v ktorej má podielovú účasť iná ÚJ a táto iná ÚJ má podstatný vplyv (§ 27 ods. 1 písm. a) ZoÚ);
Spoločným rozhodujúcim vplyvom sa pre účely zostavenia účtovnej závierky rozumie zmluvne dohodnuté zdieľanie rozhodujúceho vplyvu.
Ak ÚJ v bezprostredne predchádzajúcom účtovnom období nezostavila ÚZ ako malá ÚJ, údaje v stĺpcoch 3 a 5 súvahy (minulé ÚO) sa preradia podľa údajov bežného obdobia. Rovnako sa postupuje vo VZaS. Údaje bežného obdobia sú v rozsahu údajov vykazovaných malou ÚJ.
Výsledok hospodárenia v Súvahe = Výsledok hospodárenia vo Výkaze ziskov a strát = r. 100 DP mínus daň. (úč. skupina 59)
V ďalšej časti článku sa budeme venovať veľkej účtovnej jednotke.